Trent Alexander-Arnold fagnar eftir að hafa skorað í toppslagnum gegn Leicester um jólin . AFP Topplið Liverpool á besta leikmann desembermánaðar í ensku úrvalsdeildinni í knattspyrnu , og er þetta annar mánuðurinn í röð þar sem Liverpool-maður verður hlutskarpastur í þessu kjöri sem deildin stendur fyrir . Hægri bakvörðurinn Trent Alexander-Arnold var fyrir stundu útnefndur leikmaður desembermánaðar en það var framherjinn Sadio Mané sem var bestur í nóvember . Alexander-Arnold lagði upp þrjú mörk og skoraði eitt sjálfur fyrir Liverpool í deildinni í desember . Hann hafði betur í keppni við Emiliano Buendía hjá Norwich , Dominic Calvert-Lewin hjá Everton , Ben Foster hjá Watford , Danny Ings hjá Southampton , Kevin De Bruyne hjá Manchester City , Jamie Vardy hjá Leicester og Adama Traoré hjá Wolves sem einnig voru tilnefndir í kjörinu .